КъБР-м и Iэтащхьэр Къэбэрдей-Балъкъэрым щыпсэухэм ядоIэпыкъу
КъБР-м и Iэтащхьэ Къанокъуэ Арсен иджыблагъэ яхуэзащ я щхьэ IуэхукIэ къекIуэлIа цIыхухэм. Апхуэдэ зэIущIэхэр хабзэ хъуауэ илъэс зыбжанэ лъандэрэ къызэрагъэпэщ. Республикэм и Iэтащхьэм и деж чэнджэщакIуэ е лъэIукIэ республикэм исхэм ящыщ куэд къокIуэ.
Япэ дыдэу а махуэм КъБР-м и Iэтащхьэм хуэзащ Шэрэдж муниципальнэ районым хыхьэ Зэрэгъыж къуажэм щыщ Факъуэ Надеждэ. Абы балигъ мыхъуауэ бынищ иIэщ, ауэ зэщхьэгъусэхэр лэжьапIэншэщ. ЦIыхубзыр къэлъэIуащ и псэупIэр иригъэфIэкIуэнымкIэ дэIэпыкъуныгъэ иратыну. А лъэIур Къанокъуэ Арсен игъэзэщIащ.
ПсэупIэкIэ и Iуэхур зэрызэкIэлъымыкIуэр, и унагъуэр унэ кхъахэм зэрыщIэсыр арат Прохладнэ муниципальнэ районым хыхьэ Къэрэгъэш къуажэм щыщ Хьэмыкъуэ Хьэлимэти къызытекIухьар. Абы КъБР-м и Iэтащхьэр ахъшэкIэ дэIэпыкъуащ.
Iуащхьэмахуэ районым хыхьэ Эльбрус поселкэм щыщ Цакоевэ Светланэ и унагъуэр цIыхуи 9 мэхъу икIи ахэр псори пэшищ хъу фэтэрым щIэсщ. А унагъуэшхуэм республикэм и Iэтащхьэр ахъшэкIэ дэIэпыкъуащ. Светланэ езым бынитху иIэщи, щыр зэщIыгъуу къалъхуащ. Абыхэм я ныбжьыр илъэс ныкъуэ хъуауэ аращ. КъБР-м и Iэтащхьэм занщIэу КъБР-м и Правительствэм и УнафэщIым и къуэдзэ Портэ Галинэ зыпищIэри къалэн щищIащ иужьрей илъэсхэм къриубыдэу Къэбэрдей-Балъкъэрым зэуэ сабиищ щызыгъуэтахэр къыхитхыкIыну. «Иужьрей илъэсхэм Къэбэрдей-Балъкъэрым зэтIолъхуэныкъуэхэр, зэуэ сабиищ куэдрэ къыщалъху. А Iуэхум фыхэплъи, апхуэдэ унагъуэхэм дазэрыдэIэпыкъу хъуну Iэмалхэр къыхэфлъхьэ», — хуигъэуващ Къанокъуэ Арсен республикэм и Правительствэм и УнафэщIым и къуэдзэм.
Кумыщ Аринэ КъБР-м и Iэтащхьэм IущIэн папщIэ Шэджэм районым щыщ Шэджэм къалэм къикIри къэкIуащ. Абы зэрыжиIамкIэ, унагъуэр зыщыгугъ и щхьэгъусэр илъэс зыбжанэ япэкIэ хэкIуэдащ икIи абы лъандэрэ бынунэр хуэмыщIауэ мэпсэу. Езы Аринэ узыншэкъыми, щIэх-щIэхыурэ сымаджэщым щIохуэ. И бынхэр ипIынымкIэ абы и адэ-анэр къыдэIэпыкъуу аращ. Тхьэусыхафэр зэхигъэкIри, Къанокъуэ Арсен а унагъуэм ядэIэпыкъуну унафэ ищIащ. Нэхъ иужькIэ Аринэ жиIащ КъБР-м и Iэтащхьэм и деж къызэрыкIуам зэрыхущIемыгъуэжар: «Сэ лъэIукIэ сызэрекIуэлIар Къанокъуэ Арсен гулъытэншэу къигъэнакъым, арэзы сыкъищIащ. Узыншагъэ быдэ иIэну сохъуэхъу ди унафэщIым».
Налшык щыщ Алборов Вячеслав япэ гупым хиубыдэ ныкъуэдыкъуагъэ иIэщ. Абы ахъшэшхуэ ириту и нэр операцэ иригъэщIын хуейти, Къэбэрдей-Балъкъэрым и Iэтащхьэр зыдигъэIэпыкъуну елъэIуащ. «Сэ икъукIэ сыхуэарэзыщ ди Iэтащхьэм и лэжьэкIэмкIи и цIыхугъэмкIи», — жиIащ абы Къанокъуэ Арсен хуэза иужь.
Прохладнэ районым хыхьэ Черниговскэ къуажэм щыпсэу Кривко Александр ныкъуэдыкъуагъэ иIэу къалъытащ хуабжьу набгъэ зэрыхъуам къыхэкIыу. Къанокъуэ Арсен ар къигъэгугъащ зигъэхъужын папщIэ ахъшэкIэ дэIэпыкъуну.
Щокъарэ Залинэ,
КъБР-м и Iэтащхьэмрэ Правительствэмрэ я пресс-IуэхущIапIэм и унафэщI.
